
Betegtájékoztató: Információk a beteg számára

MIFOGLAME 100 mg filmtabletta
szitagliptin


Mielőtt elkezdi szedni ezt a gyógyszert, olvassa el figyelmesen az alábbi betegtájékoztatót, mert az Ön számára fontos információkat tartalmaz.
1. Tartsa meg a betegtájékoztatót, mert a benne szereplő információkra a későbbiekben is szüksége lehet.
1. További kérdéseivel forduljon kezelőorvosához, gyógyszerészéhez vagy a gondozását végző egészségügyi szakemberhez.
1. Ezt a gyógyszert az orvos kizárólag Önnek írta fel. Ne adja át a készítményt másnak, mert számára ártalmas lehet még abban az esetben is, ha a betegsége tünetei az Önéhez hasonlóak.
1. Ha Önnél bármilyen mellékhatás jelentkezik, tájékoztassa erről kezelőorvosát, gyógyszerészét vagy a gondozását végző egészségügyi szakembert. Ez a betegtájékoztatóban fel nem sorolt bármilyen lehetséges mellékhatásra is vonatkozik. Lásd 4. pont.


A betegtájékoztató tartalma:

0. Milyen típusú gyógyszer a MIFOGLAME és milyen betegségek esetén alkalmazható?
0. Tudnivalók a MIFOGLAME szedése előtt
3.	Hogyan kell szedni a MIFOGLAME-et?
4.	Lehetséges mellékhatások
5.	Hogyan kell a MIFOGLAME-et tárolni?
6.	A csomagolás tartalma és egyéb információk


1. Milyen típusú gyógyszer a MIFOGLAME és milyen betegségek esetén alkalmazható?

A MIFOGLAME a szitagliptin nevű hatóanyagot tartalmazza, amely a 2-es típusú cukorbetegségben szenvedő felnőttek vércukorszintjének csökkentésére szolgáló, szájon át szedhető gyógyszerek közé, az úgynevezett dipeptidil-peptidáz-4-gátlók (DPP-4-inhibitorok) csoportjába tartozik.

Ez a gyógyszer elősegíti az inzulinszint étkezés utáni emelkedését, és csökkenti a szervezet által termelt cukor mennyiségét.

Kezelőorvosa azért írta fel Önnek ezt a gyógyszert, hogy segítségével csökkentse az Ön vércukorszintjét, mely a 2-es típusú cukorbetegség miatt túl magas. Ezt a gyógyszert lehet önmagában, vagy bizonyos más olyan vércukorszint-csökkentő gyógyszerekkel (inzulinnal, metforminnal, szulfonilureákkal vagy glitazonokkal) együtt is szedni, amelyeket esetleg Ön diéta és mozgásterápia mellett már régebb óta szed a cukorbetegségére.

Mi a 2-es típusú cukorbetegség?
A 2-es típusú cukorbetegség olyan állapot, amelyben a szervezet nem termel elegendő inzulint, és a szervezet által termelt inzulin sem működik olyan jól, ahogyan kellene. A szervezet ezenkívül túl sok cukrot is termelhet. Amikor ez bekövetkezik, a cukor (glükóz) felhalmozódik a vérben. Ez súlyosan károsítja az Ön egészségét, például szívbetegséget, vesebetegséget, vakságot okozhat, de akár amputációt is szükségessé tehet.


1. Tudnivalók a MIFOGLAME szedése előtt

Ne szedje a MIFOGLAME-et:
· ha allergiás a hatóanyagra vagy a gyógyszer (6. pontban felsorolt) egyéb összetevőjére.

Figyelmeztetések és óvintézkedések
A MIFOGLAME szedése előtt beszéljen kezelőorvosával vagy gyógyszerészével.

Szitagliptint szedő betegeknél hasnyálmirigy-gyulladás (pankreátitisz) előfordulását jelentették (lásd 4. pont).

Amennyiben a bőr hólyagosodását tapasztalja, az a bullózus pemfigoid nevű betegség jele lehet. Kezelőorvosa arra kérheti Önt, hogy hagyja abba a MIFOGLAME szedését.

Beszéljen kezelőorvosával, ha Önnél jelenleg fennáll vagy korábban előfordult:
· [bookmark: bookmark288]hasnyálmirigy-betegség (például hasnyálmirigy-gyulladás);
· [bookmark: bookmark289]epekő, alkoholfüggőség vagy nagyon magas trigliceridszint (a zsír egy fajtája). Ezek a kórállapotok megnövelhetik a hasnyálmirigy-gyulladás kialakulásának esélyét (lásd 4. pont).
· [bookmark: bookmark290]1-es típusú cukorbetegség;
· [bookmark: bookmark291]a cukorbetegség egyik szövődménye, úgynevezett diabéteszes ketoacidózis, melynek tünetei magas vércukorszint, gyors testtömegcsökkenés, hányinger vagy hányás;
· [bookmark: bookmark292]bármilyen veseprobléma jelenleg vagy a múltban;
· [bookmark: bookmark293]a MIFOGLAME-ra adott allergiás reakció (lásd 4. pont).

Ez a gyógyszer várhatóan nem okoz alacsony vércukorszintet, mivel alacsony vércukorszint esetén nem hat. Amikor azonban ezt a gyógyszert szulfonilurea gyógyszerrel vagy inzulinnal kombinációban alkalmazzák, alacsony vércukorszint (hipoglikémia) léphet fel. Kezelőorvosa ekkor csökkentheti a szulfonilurea gyógyszer vagy az inzulin adagját.

Gyermekek és serdülők
Ezt a gyógyszert 18 évesnél fiatalabb gyermekek és serdülők nem alkalmazhatják. A gyógyszer nem hatásos 10 és betöltött 18. életév közötti életkorú gyermekeknél és serdülőknél. Nem ismert, hogy ez a gyógyszer biztonságos és hatásos-e 10 évesnél fiatalabb gyermekeknél alkalmazva.

Egyéb gyógyszerek és a MIFOGLAME
Feltétlenül tájékoztassa kezelőorvosát vagy gyógyszerészét a jelenleg vagy nemrégiben szedett, valamint szedni tervezett egyéb gyógyszereiről.

Különösen fontos, hogy tájékoztassa kezelőorvosát, ha Ön digoxint (a szívritmus szabályozására és egyéb szívproblémák kezelésére alkalmazott gyógyszert) szed. Lehet, hogy a MIFOGLAME szedésekor ellenőrizni kell a digoxin szintjét a vérében.

Terhesség és szoptatás 
Ha Ön terhes vagy szoptat, illetve ha fennáll Önnél a terhesség lehetősége vagy gyermeket szeretne, a gyógyszer alkalmazása előtt beszéljen kezelőorvosával vagy gyógyszerészével.
Terhesség alatt nem szabad szednie ezt a gyógyszert.

Nem ismert, hogy ez a gyógyszer átjut-e az anyatejbe. Nem szabad szednie ezt a gyógyszert, ha szoptat, vagy úgy tervezi, hogy szoptatni fog.

A készítmény hatásai a gépjárművezetéshez és a gépek kezeléséhez szükséges képességekre
A készítménynek nincs, vagy csak elhanyagolható hatása van a gépjárművezetéshez és a gépek kezeléséhez szükséges képességekre. Figyelembe kell venni azonban, hogy beszámoltak szédülésről és álmosságról, mely befolyásolhatja az Ön gépjárművezetéshez és gépek kezeléséhez szükséges képességeit.

Ez a gyógyszer a szulfonilureák csoportjába tartozó gyógyszerekkel vagy inzulinnal együtt alkalmazva alacsony vércukorszintet (hipoglikémiát) okozhat, és ez befolyásolhatja az Ön gépjárművezetéshez és gépek kezeléséhez, illetve a biztonságos támasz nélkül végzett munkákhoz szükséges képességeit.

A MIFOGLAME nátriumot tartalmaz

A készítmény kevesebb mint 1 mmol (23 mg) nátriumot tartalmaz filmtablettánként, azaz gyakorlatilag „nátriummentes”.


0. Hogyan kell szedni a MIFOGLAME-et?

A gyógyszert mindig a kezelőorvosa által elmondottaknak megfelelően szedje. Amennyiben nem biztos az adagolást illetően, kérdezze meg kezelőorvosát vagy gyógyszerészét. 

A készítmény szokásos ajánlott adagja:
· [bookmark: bookmark295]egy 100 mg-os filmtabletta,
· [bookmark: bookmark296]naponta egyszer,
· [bookmark: bookmark297]szájon át szedve.

Amennyiben Ön vesebetegségben szenved, kezelőorvosa kisebb adagokat írhat fel Önnek (mint például 25 mg-ot vagy 50 mg-ot).

Ez a gyógyszer étkezés közben vagy attól függetlenül is bevehető.

Kezelőorvosa ezt a gyógyszert önmagában, vagy egyéb, vércukorszint-csökkentő gyógyszerekkel együtt is felírhatja Önnek.

A diéta és a testmozgás javítják a szervezet vércukor-felhasználását. Fontos, hogy a MIFOGLAME szedése mellett betartsa a kezelőorvosa által előírt diétát, valamint mozgásprogramot.

Ha az előírtnál több MIFOGLAME-et vett be
Amennyiben az előírtnál több gyógyszert vett be, azonnal értesítse kezelőorvosát.

Ha elfelejtette bevenni a MIFOGLAME-et
Ha elfelejtett bevenni egy adagot, pótolja, amint észreveszi. Ha csak a következő esedékes adag bevételekor veszi észre, hagyja ki az elfelejtett adagot, és térjen vissza a szokásos adagoláshoz. Ne vegyen be kétszeres adagot a gyógyszerből!

Ha idő előtt abbahagyja a MIFOGLAME szedését
Vércukorszintjének folyamatos szabályozása érdekében a MIFOGLAME-et a kezelőorvosa által előírt ideig szedje. Ne hagyja abba a gyógyszer szedését anélkül, hogy beszélt volna kezelőorvosával.

Ha bármilyen további kérdése van a gyógyszer alkalmazásával kapcsolatban, kérdezze meg kezelőorvosát vagy gyógyszerészét.


4.	Lehetséges mellékhatások

Mint minden gyógyszer, így ez a gyógyszer is okozhat mellékhatásokat, amelyek azonban nem mindenkinél jelentkeznek.

HAGYJA ABBA a MIFOGLAME szedését és azonnal forduljon orvoshoz, ha az alábbi súlyos mellékhatások bármelyikét tapasztalja:	
•	erős és tartós hasi fájdalom (a gyomortájon), amely kisugározhat a hátába és kísérheti hányinger vagy hányás – ezek hasnyálmirigy-gyulladás (pankreátítisz) jelei lehetnek.


Ha Önnél súlyos allergiás reakció lép fel (gyakoriság nem ismert), beleértve a kiütéseket, csalánkiütést, a bőr felhólyagosodását/hámlását, illetve az arc, ajkak, nyelv és a torok feldagadását, amely légzési vagy nyelési nehézséget okozhat, hagyja abba a gyógyszer szedését, és azonnal értesítse kezelőorvosát. Kezelőorvosa az allergiás reakció kezelésére szolgáló gyógyszert, illetve cukorbetegsége kezelésére más gyógyszert írhat fel Önnek.

Néhány beteg a metformin kezelés szitagliptinnel történő kiegészítését követően a következő mellékhatásokról számolt be:
Gyakori (10‑ből legfeljebb 1 beteget érinthet): alacsony vércukorszint, hányinger, puffadás, hányás.
Nem gyakori (100‑ból legfeljebb 1 beteget érinthet): gyomortáji fájdalom, hasmenés, székrekedés, álmosság.

Néhány beteg különböző típusú gyomorbántalmakat észlelt, amikor a szitagliptin és metformin kombinációját együtt kezdte szedni (gyakori előfordulás).

Néhány beteg egy szulfonilurea és a metformin kombinációjának szitagliptinnel történő kiegészítésekor a következő mellékhatásokat észlelte:
Nagyon gyakori (10‑ből több mint 1 beteget érinthet): alacsony vércukorszint.
Gyakori: székrekedés.

Néhány beteg a szitagliptin és pioglitazon szedése mellett a következő mellékhatásokról számolt be: Gyakori: puffadás, kezek vagy lábak dagadása.

Néhány beteg a pioglitazon és metformin kombinációjának szitagliptinnel történő kiegészítésekor a következő mellékhatásokat tapasztalta:
Gyakori: kezek vagy lábak dagadása.

Néhány beteg, aki a szitagliptint inzulinnal kombinációban (metforminnal vagy anélkül) szedte, a következő mellékhatásokról számolt be:
Gyakori: influenza.
Nem gyakori: szájszárazság.

Néhány beteg, aki a szitagliptint a klinikai vizsgálatokban önmagában, a forgalomba hozatalt követően pedig önmagában és/vagy más, a cukorbetegségre felírt gyógyszerekkel együtt szedte, a következő mellékhatásokról számolt be:
Gyakori: alacsony vércukorszint, fejfájás, felső légúti fertőzés, orrdugulás vagy orrfolyás és torokfájás, csont- és ízületi gyulladás, kar- vagy lábfájdalom.
Nem gyakori: szédülés, székrekedés, viszketés.
Ritka: csökkent vérlemezkeszám.
Gyakoriság nem ismert: veseproblémák (melyek esetenként művesekezelést igényelnek), hányás, ízületi fájdalom, izomfájdalom, hátfájás, a kötőszövetet érintő, úgynevezett intersticiális tüdőbetegség, a bőr hólyagosodásának egy típusa (bullózus pemfigoid).

Mellékhatások bejelentése

Ha Önnél bármilyen mellékhatás jelentkezik, tájékoztassa kezelőorvosát, gyógyszerészét vagy a gondozását végző egészségügyi szakembert. Ez a betegtájékoztatóban fel nem sorolt bármilyen lehetséges mellékhatásra is vonatkozik. A mellékhatásokat közvetlenül a hatóság részére is bejelentheti az V. függelékben található elérhetőségeken keresztül.
A mellékhatások bejelentésével Ön is hozzájárulhat ahhoz, hogy minél több információ álljon rendelkezésre a gyógyszer biztonságos alkalmazásával kapcsolatban.


5.	Hogyan kell a MIFOGLAME-et tárolni?

A gyógyszer gyermekektől elzárva tartandó!

A buborékfólián és a címkén feltüntetett lejárati idő EXP után ne szedje ezt a gyógyszert. A lejárati idő az adott hónap utolsó napjára vonatkozik.

Legfeljebb 30°C-on tárolandó.
Semmilyen gyógyszert ne dobjon a szennyvízbe vagy a háztartási hulladékba. Kérdezze meg gyógyszerészét, hogy mit tegyen a már nem használt gyógyszereivel. Ezek az intézkedések elősegítik a környezet védelmét.


6.	A csomagolás tartalma és egyéb információk

Mit tartalmaz a(z) MIFOGLAME?
· A készítmény hatóanyaga a szitagliptin. 100 mg szitagliptinnek megfelelő szitagliptin-hidrokloridot tartalmaz filmtablettánként.
· Egyéb összetevők: 
A tablettamagban: mikrokristályos cellulóz (PH101, PH102), kalcium-hidrogén-foszfát, kroszpovidon B-típus, magnézium-sztearát, nátrium-sztearil-fumarát. A filmbevonat a következőket tartalmazza: polivinil alkohol (E1203), makrogol (E1521), talkum (E553b), titán-dioxid (E171), vörös vas-oxid (E172), sárga vas-oxid (E172).

Milyen a MIFOGLAME külleme és mit tartalmaz a csomagolás?
Bézs színű, kerek az egyik oldalán „100” jelzéssel, a másik oldal sima felületű filmtabletta.

Al//PVC/PE/PVDC buborékcsomagolásban.

Kiszerelés: 14, 28, 30, 56, 84, 90 vagy 98 filmtabletta

Nem feltétlenül mindegyik kiszerelés kerül kereskedelmi forgalomba.

A forgalomba hozatali engedély jogosultja
Bausch Health Ireland Limited
3013 Lake Drive, 
Citywest Business Campus, 
Dublin 24, D24PPT3
Írország

Gyártó
Remedica Limited
Aharnon Street, Limassol Industrial Estate
Limassol 3056, Ciprus

Ezt a gyógyszert az Európai Gazdasági Térség tagállamaiban az alábbi neveken engedélyezték:
Dánia:	MIFOGLAME
Csehország:	MIFOGLAME
Szlovákia:	MIFOGLAME 100 mg
Magyarország:	MIFOGLAME 100 mg filmtabletta
Bulgária: 	МИФОГЛАM 100 mg филмирани таблетки
Németország:	MIFOGLAME 100 mg Filmtabletten
Lengyelország:	MIFOGLAME

OGYI-T-24229/08               14×                      Al//PVC/PE/PVDC buborékcsomagolás
OGYI-T-24229/09               28×                      Al//PVC/PE/PVDC buborékcsomagolás
OGYI-T-24229/10               30×                      Al//PVC/PE/PVDC buborékcsomagolás
OGYI-T-24229/11               56×                      Al//PVC/PE/PVDC buborékcsomagolás
OGYI-T-24229/12               84×                      Al//PVC/PE/PVDC buborékcsomagolás
OGYI-T-24229/13               90×                      Al//PVC/PE/PVDC buborékcsomagolás
OGYI-T-24229/14               98×                      Al//PVC/PE/PVDC buborékcsomagolás


[bookmark: _GoBack]A betegtájékoztató legutóbbi felülvizsgálatának dátuma: 2023. május.

